Caedite eos, Novit enim Dominus qui sunt eius is 'n frase wat na bewering deur die bevelvoerder van die Albigensiese Kruistog geuiter is, voor die bloedbad op 22 Julie 1209 in Béziers. 'n Direkte vertaling van die Latynse frase is: "Maak hulle dood Want die Here weet wie Syne is." Die pouslike legaat en die Cisterciënsers-abt Arnaud Amalric was in die aanvangsfase militêre bevelvoerder van die Kruistog en leier van hierdie eerste groot militêre optrede van die Kruistog, die aanval op Béziers, en volgens Caesarius van Heisterbach het hy hierdie bevel uitgespreek. Hierdie kruistog teen die Kathare is geloods deur 'n politieke koalisie van die koning, die Noord-Franse adel en die pous in die jaar 1208.